
			Afsaneh og hennes nærmeste 
− en kort biografi

			DETTE ER HISTORIEN OM Afsaneh Adampour, matriarken som oppfostret sine seks barn i en liten kommunal leilighet på Grünerløkka. På de neste sidene vil du bli kjent med dette rollegalleriet og noen flere.

			AFSANEH ADAMPOUR, født 26. mars 1961 i Sardab i Iran som den fjerde i en søskenflokk på åtte. Hun kom til Norge våren 1988 sammen med ektemannen Amin og de to små døtrene Lina og Mina. Familien ble ganske raskt bosatt i Oslo i en kommunal leilighet på Grünerløkka. Dette ble Afsanehs omdreiningspunkt gjennom barnas oppvekst. Hun startet ved hjelp av ungene en bruktbutikk i 2019, først i nabolaget, før den ble flyttet til Adamstuen. Hun bor nå (2023) på Skillebekk med Amin.

			*

			AMIN ADAMPOUR, født 9. februar 1958. Afsaneh og Amin giftet seg i 1984. Amin studerte historie i Iran, men har livnært seg av forskjellige jobber i Norge, for det meste hos Frelsesarmeen på Alnabru i Oslo. Han ble innvilget status som kvoteflyktning av FN og kom sammen med Afsaneh, Lina og Mina til Norge i 1988.

			*

			HAJI MOUSA ADAMPOUR, født ca. 1915 i Sardab, død 1987. Faren til Afsaneh var landeier med et skarpt blikk for gode forretninger. Han utvidet sitt revir til det til slutt omfattet store landområder som strakk seg helt frem til grensen mot nabolandet Afghanistan, og han investerte i eiendommer i de nærliggende storbyene Mashhad og Kariz. Mousa fikk fire barn med Goljan: Noor-Mohammad, hans førstefødte, Noor-Ahmad, Houran og Toran, som døde sju år gammel i en drukningsulykke. Med SARIFEH (født 1930, død 1991) fikk han Rahmat, Nehmat, Afsaneh, Mohammad, Homeyra, Maria og Majid, samt Faeghe, som døde i krybbedød, to år gammel. Hel- og halvsøsken ble oppdratt sammen. 

			*

			LINA ADAMPOUR er Afsaneh og Amins eldste datter. Hun er født 22. mai 1985 i Mashhad, som den eneste i søskenflokken som kom til verden i foreldrenes hjemland. Hun har jobbet i dagligvarebransjen, i bank og hatt lederjobber i restaurantnæringen. Hun driver Brekkehagen kiosk på Korsvoll i Oslo og jobber som bedriftsleder i broren Mikail sitt eiendomsselskap, Adampour Eiendom. Hun giftet seg med Aqeel i 2006. Sammen har Lina og Aqeel barna Ismail, Abdul Mateen, Maria, Adam og Abdul Zaheer. Familien er bosatt på Gjerdrum.

			*

			MINA ADAMPOUR er Afsaneh og Amins andre datter. Hun er født 15. september 1987 i Karachi i Pakistan, mens foreldrene ventet på å få sin flyktningstatus behandlet. Mina har vært en profilert samfunnsdebattant helt siden hun gikk på Foss videregående skole, rett ved der hun vokste opp. Hun organiserte demonstrasjoner mot Gulfkrigen, var leder av «Ungdom mot rasisme» og skrev jevnlig kronikker i flere av landets største aviser. Hun er utdannet lege, engasjert i helsepodkasten Ha det bra, driver selskapet Min Blodprøve og har opp gjennom årene bekledd en rekke styreverv, blant annet i Kronprinsparets fond. Mina ga i 2022 ut diktsamlingen Naturen. Hun bor i Oslo.

			*

			DAVID ADAMPOUR er Afsaneh og Amins tredje barn. Han er født 16. oktober 1988 i Oslo. Han jobbet flere år i dagligvarebransjen, helt fra han begynte som ryddehjelp i den lokale butikken i første etasje i bygården der han vokste opp. Han drev flere Rema 1000-butikker i Oslo, og ble landskjent for måten han rekrutterte folk til butikken i Torggata på, der han primært ansatte mennesker som av eller annen grunn var falt utenfor arbeidsmarkedet. Han ble stemt frem av Aftenpostens lesere som «Årets Oslo-borger» i 2018. Han er en ettertraktet kurs- og foredragsholder og er far til Mika Ali og Sana.

			*

			MIKAIL ADAMPOUR er Afsaneh og Amins fjerde barn. Han er født 24. mai 1991 i Oslo. Han er utdannet befal i Sjøforsvaret og har studert litteraturvitenskap. Han er lisensiert fotballagent i sitt eget selskap, Tempo Sports Group, der han har flere av Norges mest profilerte spillere på sin kundeliste, deriblant Omar Elabdellaoui og mange av de nyeste stjerneskuddene. Gjennom Adampour Eiendom har han investert i eiendommer i Oslo, og han bisto Afsaneh praktisk med igangsettingen av hennes bruktbutikk. 

			*

			DIANA ADAMPOUR er det femte barnet til Afsaneh og Amin. Hun er født 29. juli 1993 i Oslo. Hun studerte for å bli radiograf, men valgte i stedet å drive kiosk ved inngangen til Maridalen, den som Lina senere skulle overta. Diana er den eneste i søskenflokken som har forlatt hjembyen, til fordel for å drifte en campingplass i Hovet, en liten fjellbygd i Hallingdal. Der bor hun sammen med ektemannen og barna Rahmat, Noah og Jakob.

			*

			SOPHIA ADAMPOUR er Afsaneh og Amins sjette barn. Hun er født 9. februar 1998 i Oslo. Som den desidert yngste i søskenflokken, lærte hun tidlig å heve stemmen. Hun satt to år i FN-sambandets ungdomspanel, studerte ingeniørfag i Frankrike og senere industriell økonomi ved NTNU i Trondheim. Hennes interesse for blokkjedeteknologi ble tidlig vekket, og i 2022 åpnet hun Verse Gallery, Skandi­navias første galleri som var dedikert til denne teknologien. Sophia er en mye brukt foredragsholder.

			«Det krever en landsby å oppdra et barn»

